CELEX: 62019TN0507
Language: sk
Date: 2019-07-15 00:00:00
Title: Vec T-507/19: Žaloba podaná 15. júla 2019 — DH/Komisia

2.9.2019   
            
            
               SK
            
            
               Úradný vestník Európskej únie
            
            
               C 295/84
            
         
      Žaloba podaná 15. júla 2019 — DH/Komisia
      (Vec T-507/19)
      (2019/C 295/110)
      Jazyk konania: taliančina
      
         Účastníci konania
      
      
         Žalobca: DH (v zastúpení: E. Bonanni, advokát)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie Komisie z 13. septembra 2018 v rozsahu, v akom sa nerozhodlo o vylúčení doktora X z prípadne ustanovenej lekárskej komisie, a v dôsledku toho vymenoval iného nezávislého lekára v konaniach vo veciach T-308/19 a T-316/19 a včas o tom informoval žalobcu,
               
            
                  —
               
               
                  uložil Komisii povinnosť zaplatiť 500 000 eur alebo akúkoľvek inú sumu, ktorú Všeobecný súd považuje za spravodlivú,
               
            
                  —
               
               
                  uložil Komisii povinnosť informovať Všeobecný súd a/alebo žalobcu o totožnosti dôveryhodného lekára, ktorý si preštudoval úplný spis žalobcu, pričom zostal v anonymite, a vydal záporný posudok k žiadosti žalobcu o náhradu liečebných nákladov na základe článku 10 REG, pri ktorých je potrebné predchádzajúce schválenie, ako sa žiadalo v žiadosti D/462/17,
               
            
                  —
               
               
                  v každom prípade uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu žaloby žalobca tvrdí, že v tejto veci došlo v rámci vymenovania lekárskej komisie k správaniu, ktoré je nezlučiteľné s odborným postupom a etickými normami.
      Pokiaľ ide o ujmu uvádzanú žalobcom, namieta prieťahy v konaní a správanie nezlučiteľné s odborným postupom a etickými normami zo strany dotknutého lekára, ako aj úkony, ktoré poškodili česť a dôstojnosť poškodeného, a protiprávne opomenutia inštitúcie, pričom rámec, ktorého súčasťou je táto žaloba, vychádza z návrhov na uznanie zhoršenia choroby z povolania žalobcu zo 7. júna 2000 a z dvoch odsudzujúcich rozhodnutí voči Komisii vo veciach T-212/01 a T-551/16.